JMART ผนึก BTS ประเดิมโปรเจกต์แรก “JFIN แลก Rabbit Rewards” ดีเดย์ 14 ก.พ.นี้
JMART ร่วมกับ BTS ตอกย้ำการเดินหน้าเข้าสู่ยุคดิจิทัล ประเดิมโปรเจกต์ “JFIN แลกแรบบิท พอยท์” รับสิทธิประโยชน์จากสินค้าและบริการจากแบรนด์ชั้นนำเริ่ม 14 กุมภาพันธ์นี้
9 ก.พ. 2565

นายอดิศักดิ์ สุขุมวิทยา ประธานเจ้าหน้าที่บริหาร บริษัท เจ มาร์ท จำกัด (มหาชน) หรือ JMART ในฐานะบริษัทโฮลดิ้งที่มีกลยุทธ์การลงทุนแบบ Technology Investment Holding Company (T-IHC) เปิดเผยว่า นับเป็นก้าวที่สำคัญของกลุ่มเจมาร์ท และต่อจิ๊กซอว์การทำกิจกรรม JFIN Adoption ลด แลก แจก สินค้าและบริการของบริษัทในเครือ ร่วมกับ Rabbit Rewards บริษัทในเครือของ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เพื่อตอกย้ำการเดินหน้าเข้าสู่สังคมยุคดิจิทัลได้อย่างเป็นรูปธรรม
สำหรับทุกวันนี้ โลกมีการเปลี่ยนแปลงอย่างรวดเร็ว หัวใจสำคัญของการดำเนินธุรกิจในอนาคต คือ การนำเทคโนโลยีและบล็อกเชนมาใช้ขับเคลื่อนธุรกิจ โดย JMART Group – J Ventures และ BTS Group กำลังจะเดินหน้าในก้าวต่อไป เพื่อ Synergy ร่วมกันให้ครบในทุกมิติ มองว่าจะสามารถเกิดประโยชน์สูงสุดทั้งต่อธุรกิจ และผู้บริโภค ในฐานะภาคเอกชนที่พยายามผลักดันเศรษฐกิจดิจิทัลได้อย่างเป็นรูปธรรม และเป็นเป้าหมายของ JMART ที่เราพยายามผลักดันเรื่องนี้มาต่อเนื่องตลอด 3 ปีที่ผ่านมา
ด้านนายธนวัฒน์ เลิศวัฒนารักษ์ ประธานเจ้าหน้าที่บริหาร บริษัท เจ เวนเจอร์ส จำกัด หรือ JVC  บริษัทในเครือเจมาร์ท เปิดเผยว่า หลังจากที่ JMART Group ประกาศแผน Synergy ร่วมกับ BTS Group ในช่วงปลายปี 64 ที่ผ่านมา ในปี 65 นี้ ถือเป็นจุดเริ่มต้นในการนำ JFIN Adoption ขยายไปยังอีโคซิสเต็มของพันธมิตร และเป็นเรื่องที่น่าตื่นเต้นในการนำ JFIN มาใช้ประเดิมด้วยโปรเจกต์แรก JFIN แลกแรบบิท พอยท์ จาก Rabbit Rewards ดีเดย์เริ่ม 14 กุมภาพันธ์นี้ อำนวยความสะดวกผู้ใช้งานให้สามารถแลกสิทธิประโยชน์จากสินค้าและบริการจากแบรนด์ชั้นนำต่างๆ รวมถึงกิจกรรมอื่นๆ ที่เตรียมเปิดตัวต่อเนื่องในปีนี้ ซึ่งถือเป็นอีกความมุ่งมั่นในการผลักดันเรื่องของ Tokenomic ใช้ในเชิงเศรษฐกิจได้จริง โดยพิจารณาถึงข้อกำหนด และการกำกับของภาครัฐ